 

Program osnovne šole in prilagojeni programi osnovne šole

**KONCEPT USPOSABLJANJA ZA VOŽNJO KOLESA IN KOLESARSKI IZPIT V OSNOVNI ŠOLI**

**Koncept usposabljanja za vožnjo kolesa in kolesarski izpit v osnovni šoli**

**Priprava prvotne vsebine:**

mag. **Bojan Žlender**, tajnik Sveta za preventivo in vzgojo v cestnem prometu RS

**Priprava dopolnjene in predelane vsebine:**

mag. **Marta Novak**, Zavod RS za šolstvo

**Mateja Markl, Bojan Oblak**, Javna agencija Republike Slovenije za varnost prometa

**Zvone Milkovič**, član Sveta AVP

**Mirela Flego, Neli Romanello,** OŠ Sečovlje

**Peter Breznik**, Primotehna Maribor

**Robert Štaba**, AMZS

uredila: mag. **Marta Novak**, Zavod RS za šolstvo

**Jezikovni pregled: Mira Turk Škraba**

**Izdal:** Zavod RS za šolstvo

**Predstavnik**: dr. Vinko Logaj

Prva izdaja

Ljubljana 2016

Način dostopa (URL): <http://www.mizs.gov.si/fileadmin/mizs.gov.si/pageuploads/podrocje/os/devetletka/program_drugo/Usposabljanje_za_voznjo_kolesa_kolesarski_izpit.pdf>

OPOMBE

* Koncept usposabljanja za vožnjo kolesa in kolesarski izpit je ciljno načrtovan.
* Koncept usposabljanja za vožnjo kolesa in kolesarski izpit ima novo poglavje Prilagoditve za učence s posebnimi potrebami.
* Koncept usposabljanja za vožnjo kolesa in kolesarski izpit je dopolnjen z vidika aktualne prometne zakonodaje.
* Koncept usposabljanja za vožnjo kolesa in kolesarski izpit je preveden v uradna jezika manjšin (italijanščina, madžarščina).
* Koncept usposabljanja za vožnjo kolesa in kolesarski izpit nadomesti dokument Izobraževalni program Usposabljanje za vožnjo kolesa (devetletna osnovna šola), pozitivno ocenjen na 65. seji Strokovnega sveta RS za splošno izobraževanje, Ljubljana, 11. 3. 2004.

|  |
| --- |
| CIP - Kataložni zapis o publikaciji  Narodna in univerzitetna knjižnica, Ljubljana   656.183(073)(0.034.2)  37.091.214:656.183(0.034.2)   ŽLENDER, Bojan, 1954-          Usposabljanje za vožnjo kolesa in kolesarski izpit v osnovni šoli [Elektronski vir] : program osnovne šole in prilagojeni programi osnovne šole : koncept / priprava prvotne vsebine Bojan Žlender ; priprava dopolnjene in predelane vsebine Marta Novak ... [et al.]. - 1. izd. - El. knjiga. - Ljubljana : Zavod RS za šolstvo, 2016   Način dostopa (URL): [http://www.mizs.gov.si/fileadmin/mizs.gov. si/pageuploads/podrocje/os/devetletka/program\_drugo/Usposabljanje\_za\_voznjo\_kolesa\_kolesarski\_izpit.pdf](http://www.mizs.gov.si/fileadmin/mizs.gov.si/pageuploads/podrocje/os/devetletka/program_drugo/Usposabljanje_za_voznjo_kolesa_kolesarski_izpit.pdf)   ISBN 978-961-03-0348-0 (pdf)  287397888 |

**Vsebina**

[1 OPREDELITEV IN ZAKONSKE PODLAGE KONCEPTA 5](#_Toc474834874)

[1.1 Opredelitev 5](#_Toc474834875)

[1.2 Zakonske podlage (aktualna zakonodaja) 6](#_Toc474834876)

[2 NAMEN IN SPLOŠNI CILJI 7](#_Toc474834877)

[3 USPOSABLJANJE 7](#_Toc474834878)

[3.1 Teoretični del 8](#_Toc474834879)

[3.2 Praktični del na poligonu (spretnostni in prometni poligon) 9](#_Toc474834880)

[3.3 Praktični del v javnem prometu (vožnja v cestnem prometu) 9](#_Toc474834881)

[4 KOLESARSKI IZPIT 10](#_Toc474834882)

[5 PRILAGODITVE ZA UČENCE S POSEBNIMI POTREBAMI 11](#_Toc474834883)

[6 ORGANIZACIJA USPOSABLJANJA ZA VOŽNJO KOLESA IN KOLESARSKEGA IZPITA 11](#_Toc474834884)

[7 IZVAJALCI 12](#_Toc474834885)

[8 MATERIALNI POGOJI 12](#_Toc474834886)

[PRILOGA 13](#_Toc474834887)

# 1 OPREDELITEV IN ZAKONSKE PODLAGE KONCEPTA

## 1.1 Opredelitev

Koncept usposabljanja za vožnjo kolesa in kolesarskega izpita opredeljuje dejavnosti v osnovni šoli, ki so **del rednega in razširjenega programa življenja in dela šole ter drugih dejavnosti v osnovni šoli.**

Šola **ponudi in predstavi** učencem in njihovim staršem koncept usposabljanja za vožnjo kolesa in kolesarski izpit.

V teoretično usposabljanje in spretnostno vožnjo na poligonu so vključeni vsi učenci v okviru osnovnošolskega izobraževanja.

Učenec se ob sodelovanju staršev oziroma zakonitih zastopnikov (v nadaljevanju staršev) **prostovoljno odloči za vključitev** v usposabljanje za vožnjo kolesa in opravljanje kolesarskega izpita. Starši skupaj z učencem podajo **predhodno pisno soglasje,** da se učenec vključi v praktično usposabljanje v cestnem prometu za vožnjo kolesa in pripravo na kolesarski izpit. Po uspešno opravljenem kolesarskem izpitu starši **s podpisom na kolesarski izkaznici potrjujejo,** da učencu dovoljujejo samostojno vožnjo kolesa v cestnem prometu ali da je ne dovoljujejo.

Pri načrtovanju in izvajanju dejavnosti šola izhaja iz **Koncepta usposabljanja za vožnjo kolesa in kolesarski izpit;** vključi jih v letni delovni načrt šole, učitelji izvajalci pa v letne priprave za vzgojno-izobraževalno delo posameznih predmetov. Usposabljanje za vožnjo kolesa in kolesarski izpit se smiselno vključujeta in povezujeta z izvajanjem drugih prometnovzgojnih dejavnosti ter s posameznimi učnimi cilji, opredeljenimi v izvedbenem kurikulu za prvo in drugo vzgojno-izobraževalno obdobje, pri čemer so aktivnosti usmerjene v medpredmetnost.

Skupna naloga šole in staršev oziroma skrbnikov je, da v okviru zakonskih določil presodijo, kdaj je učenec telesno in umsko sposoben za samostojno vožnjo kolesa. Upoštevajo se tudi potrebe otroka pri vključevanju v cestni promet (otrok se vozi v šolo s kolesom, otrok kolesari doma ipd.). Šola upošteva razvojne značilnosti otrok, njihovo zrelost in sposobnost sodelovanja v cestnem prometu ter interes učencev in staršev, z vidika prometne varnosti pa tudi značilnosti in potrebe lokalnega okolja. Ob poznavanju in upoštevanju učenčevih kognitivnih, psihosocialnih in motoričnih spretnosti se šola skupaj s starši odloči, kdaj bo izvajala usposabljanje za vožnjo kolesa in kolesarski izpit – ne pred otrokovim dopolnjenim osmim letom starosti. Priporočena otrokova starost za usposabljanje za vožnjo kolesa in opravljanje kolesarskega izpita je po dopolnjenem desetem letu.

## 1.2 Zakonske podlage (aktualna zakonodaja)

Skladno z 55. členom Zakona o voznikih (ZVoz) (Ur. l. RS, št. 109/10, 25/14 in 85/16 - ZVoz-1) se otrok usposobi za vožnjo kolesa v osnovni šoli, ko opravi kolesarski izpit in prejme kolesarsko izkaznico. Program usposabljanja za vožnjo kolesa in program kolesarskega izpita ter obrazec kolesarske izkaznice predpiše minister, pristojen za šolstvo.

Zakon o voznikih (ZVoz) v četrtem odstavku 55. člena daje otroku, ki je star najmanj osem let, pravico, da v cestnem prometu samostojno vozi kolo, in otroku, ki je star najmanj dvanajst let, pravico, da vozi kolo s pomožnim motorjem, če je opravil usposabljanje (teoretično in praktično) za vožnjo kolesa in uspešno opravil kolesarski izpit ter ima pri sebi veljavno kolesarsko izkaznico.

Varno vožnjo kolesa in pravila, ki jih morajo upoštevati kolesarji, predpisuje Zakon o pravilih cestnega prometa (Ur. l. RS, št 82/13-UPB in 68/16), v katerem je opredeljeno ustrezno ravnanje voznikov, še posebej kolesarjev v cestnem prometu.

Skladno s tretjim odstavkom 55. člena Zakona o voznikih sme učitelj, ki v osnovni šoli usposablja otroke za vožnjo kolesa, spremljati največ pet otrok hkrati, če so drugi vozniki na to opozorjeni s predpisano prometno signalizacijo. Med opravljanjem kolesarskega izpita spremstvo iz prejšnjega odstavka ni potrebno, če so drugi vozniki na to opozorjeni s predpisano prometno signalizacijo.

Zakon o usmerjanju otrok s posebnimi potrebami (ZUOPP-1; Ur. l. št. 58/11, 40/12-ZUJF in 90/12), v drugem odstavku 7. člena določa, da se otrokom s posebnimi potrebami, ki so usmerjeni v izobraževalne programe s prilagojenim izvajanjem in dodatno strokovno pomočjo, glede na vrsto in stopnjo primanjkljaja, ovire oziroma motnje lahko prilagodijo organizacija, način preverjanja in ocenjevanja znanja, napredovanje in časovna razporeditev pouka.

V Pravilniku o normativih in standardih za izvajanje programa osnovne šole (Uradni list RS, št. [57/07](http://www.uradni-list.si/1/objava.jsp?sop=2007-01-3038), [65/08](http://www.uradni-list.si/1/objava.jsp?sop=2008-01-2831), [99/10](http://www.uradni-list.si/1/objava.jsp?sop=2010-01-5108), [51/14](http://www.uradni-list.si/1/objava.jsp?sop=2014-01-2173) in [64/15](http://www.uradni-list.si/1/objava.jsp?sop=2015-01-2658)) in Pravilniku o normativih in standardih za izvajanje vzgojno-izobraževalnih programov za otroke s posebnimi potrebami (Uradni list RS, št. 59/07, 70/08, 5/11, 56/14 in 66/15), (III. Elementi za sistemizacijo delovnih mest; 40. člen za izvajanje programa osnovne šole in 51. člen za izvajanje vzgojno-izobraževalnih programov) je določen normativ za učenje in preverjanje praktične vožnje v cestnem prometu za kolesarski izpit v programu osnovne šole, in sicer za skupino pet učencev 5 ur letno, v prilagojenih vzgojno-izobraževalnih programih pa trije učenci 5 ur letno.

Kolesarska izkaznica je uradni dokument, ki ga opredeljuje Pravilnik o obrazcih javnih listin v osnovni šoli (Ur. l. RS, št. [44/08](http://www.uradni-list.si/1/objava.jsp?sop=2008-01-1950), [32/09](http://www.uradni-list.si/1/objava.jsp?sop=2009-01-1431), [88/13](http://www.uradni-list.si/1/objava.jsp?sop=2013-01-3193), [32/16](http://www.uradni-list.si/1/objava.jsp?sop=2016-01-1371) in [40/16](http://www.uradni-list.si/1/objava.jsp?sop=2016-01-1766)), ki ga predpisuje minister, pristojen za šolstvo.

Šola hrani vso dokumentacijo o usposabljanju za vožnjo kolesa in kolesarskem izpitu v skladu z zakonodajo o arhiviranju.

# 2 NAMEN IN SPLOŠNI CILJI

Namen koncepta **je usposobiti učenca za samostojno vožnjo kolesa v cestnem prometu z opravljanjem kolesarskega izpita in pridobitvijo kolesarske izkaznice**.

Učenec v okviru koncepta za vožnjo kolesa pridobi znanja, spretnosti in veščine za:

* pravilno in varno vključevanje v javni cestni promet,
* ustrezno presojanje različnih prometnih razmer,
* varno ravnanje kolesarja v cestnem prometu v skladu s predpisi in pravili glede na razmere na prometnih površinah,
* odgovorno, kulturno in humano sodelovanje v cestnem prometu,
* zdrav in koristen način preživljanja prostega časa z uporabo kolesa,
* kulturno vedenje in sobivanje kolesarja v cestnem prometu.

# 3 USPOSABLJANJE

Usposabljanje za vožnjo kolesa obsega **teoretično usposabljanje** (teoretična znanja), **praktično usposabljanje na poligonu** (spretnostni in prometni poligon) in **praktično usposabljanje za vožnjo v javnem prometu** (vožnja v cestnem prometu).

Teoretični del usposabljanja in kolesarski izpit sta vključena v različne obvezne predmete in dejavnosti v 4. ali/in 5. razredu osnovne šole, ko se učenec usposablja in nato opravi preizkus teoretičnega znanja.

Učenec se usposablja in opravi kolesarski izpit na poligonu. Temu sledi usposabljanje v javnem prometu, ki poteka zunaj rednega pouka in dni dejavnosti.

Pred praktičnim usposabljanjem je treba preveriti tehnično brezhibnost kolesa, nalepiti nanj nalepko varno kolo, izdati zapisnik o pregledu kolesa ter pripraviti kolo za vožnjo. Uporaba kolesarske čelade je obvezna.

Med praktičnim usposabljanjem in opravljanjem kolesarskega izpita morajo biti učenci opremljeni z odsevnim telovnikom.

**Usposabljanje za vožnjo kolesa obsega:**

* teoretični del (teoretična znanja);
* praktični del na poligonu (spretnostni in prometni poligon);
* praktični del v javnem prometu (vožnja v cestnem prometu).

## 3.1 Teoretični del

Pri teoretičnem usposabljanju se učenci učijo, ponovijo in utrdijo teoretična prometna znanja, ki so jih pridobili pri rednem pouku in drugih dejavnostih v šoli. Vsebine, ki se nanašajo na spoznavanje pravil varnega kolesarjenja, se v drugem vzgojnem-izobraževalnem obdobju medpredmetno povezujejo.

VSEBINSKA PODROČJA IN CILJI

Primeri medpredmetnih povezav: predmet Družba: Ljudje v prostoru in ljudje v času, 5. razred; predmet Naravoslovje in tehnika: Premikanje in prevažanje, 4. razred; predmet Gospodinjstvo: Bivanje in okolje, 5. razred; predmet Slovenščina: Opisovalno besedilo (opis poti, sestavni deli kolesa).

SPLOŠNO PODROČJE

* Prepoznajo varne načine vključevanja kolesarjev v javni promet.
* Prepoznajo nevarna mesta in možna tveganja za kolesarje na cestah.
* Poznajo zakonska določila, ki se nanašajo za vožnjo kolesa ter kolesa s pomožnim motorjem.

VARNO KOLO IN OPREMA

* Poznajo sestavne dele kolesa in obvezno opremo.
* Poznajo obvezno in dodatno opremo kolesarja.
* Zavedajo se pomembnosti tehnične brezhibnosti kolesa.
* Seznanijo se s posledicami uporabe neustrezne opreme.

PROMETNA SIGNALIZACIJA

* Poznajo in razumejo pomen posameznih skupin prometnih znakov, ki so pomembni za ravnanje in varnost kolesarjev ter pešcev.
* Poznajo in razumejo pomembnost ključnih prometnih znakov za varnost kolesarjev.
* Spoznajo, kako ustrezno ravnati skladno s sporočilnostjo posameznih prometnih znakov.
* Poznajo znake pooblaščenih oseb v cestnem prometu ter vozil s prednostjo.

VOŽNJA KOLESA

* Seznanijo se s pravili vključevanja v cestni promet s kolesom, vožnje po vozišču, kolesarski stezi ali kolesarskem pasu.
* Spoznajo in znajo razložiti pravila varne vožnje za kolesarja v cestnem prometu.
* Znajo uporabiti posamezna prometna pravila v konkretnih prometnih razmerah.
* Znajo opisati posamezne nevarnosti v cestnem prometu.

## 3.2 Praktični del na poligonu (spretnostni in prometni poligon)

Praktično usposabljanje za vožnjo kolesa poteka na poligonu in na neprometnih površinah v okolici šole.

Spretnostni poligon vključuje različne ovire, ki simulirajo prometne razmere in spodbujajo razvijanje posameznih spretnosti. Usposabljanje na spretnostnem poligonu se izvede skladno z navodili, ki jih izda Javna agencija RS za varnost prometa.

OPERATIVNI CILJI

Razvijajo spretnosti za vožnjo kolesa na poligonu oz. na neprometnih površinah, kot so:

* vožnja naravnost in vzdrževanje ravnotežja,
* vožnja čez posamezne ovire za obvladovanje kolesa (ožina, vijuganje, neravnine, nenadno ustavljanje, vožnja z eno roko itd.),
* vožnja v skladu s prometnimi znaki inpravili,
* vožnja na križiščih in na krožnih križiščih,
* vožnja mimo (pogled nazaj, pogled naprej, pravilno nakazovanje smeri z roko, vožnja po desni strani vozišča),
* postopki pri prehitevanju, in sicer pred prehitevanjem (pogled nazaj, pogled naprej, pravilno nakazovanje smeri z roko), med prehitevanjem (povečevanje hitrosti, primerna bočna razdalja), po prehitevanju (zavijanje v blagem loku na desno stran vozišča),
* postopki pri zavijanju desno in levo, zavijanju na vozišču, na katerem je promet urejen s semaforji, zavijanju pri prehodih za pešce, zavijanju na vozišču, na katerem promet ni posebej urejen s semaforji; postopki pred zavijanjem (pogled nazaj, nakazovanje smeri), zavijanje v primernem loku, upoštevanje prednosti pešcev (počasna vožnja ali ustavitev kolesa), varno nadaljevanje vožnje, vožnja kolesa na krožnem križišču, zavijanje levo: zavijanje v križišču s semaforji in kolesarsko stezo; zavijanje v križišču s kolesarsko stezo, zavijanje na levo v križišču brez kolesarske steze, vožnja po enosmerni cesti.

Po uspešno opravljenem usposabljanju na spretnostnem poligonu in preden začnejo z vožnjo v cestnem prometu, se učenci usposabljajo na prometnem poligonu oz. na neprometni površini šole, na kateri so nameščeni sestavljivi elementi, namenjeni predvsem vajam za vožnjo v križiščih (zavijanje levo, zavijanje desno, vožnja naravnost v križišču, vožnja v krožnem križišču, vožnja po ravni črti, vožnja v krogu).

## 3.3 Praktični del v javnem prometu (vožnja v cestnem prometu)

Praktično usposabljanje za vožnjo kolesa poteka na javnih prometnih površinah (v dejanskem cestnem prometu) v šolskem okolišu v spremstvu usposobljenega učitelja v skupini največ petih učencev, za vsakega učenca najmanj 3 do 5 ur. Trasa za vožnjo kolesa v javnem prometu vključuje različne prometne okoliščine, skladno z značilnostmi lokalnega okolja (različna križišča, zavijanje levo in desno, vožnja po kolesarski stezi, vožnja po cestišču itd.).

Šola poskrbi za varnost otrok pri praktičnem usposabljanju za vožnjo kolesa na javnih prometnih površinah. Med praktičnim usposabljanjem za vožnjo kolesa na javnih prometnih površinah morajo biti drugi vozniki na to opozorjeni s predpisano prometno signalizacijo. Pri praktičnem usposabljanju za vožnjo kolesa na javnih prometnih površinah lahko sodelujejo tudi zunanji sodelavci.

# 4 KOLESARSKI IZPIT

Osnovna šola izvaja poleg usposabljanja za vožnjo kolesa tudi kolesarski izpit. Sestavljen je iz teoretičnega dela, vožnje kolesa na poligonu in vožnje kolesa v javnem cestnem prometu. Učenec najprej opravlja teoretični del kolesarskega izpita, nato vožnjo na poligonu in vožnjo v javnem prometu.

**Teoretični del** kolesarskega izpita poteka na spletnem portalu Kolesar. Učenec uspešno opravi teoretični del kolesarskega izpita, ko doseže najmanj 75 odstotkov možnih točk in ko so pravilno rešene vse naloge, ki so ocenjene z dvema točkama. Učenec lahko najmanj dvakrat in ne več kot trikrat opravlja teoretični del kolesarskega izpita v enem šolskem letu.

**Praktični del kolesarskega izpita** na poligonu opravi učenec na neprometni površini. Uspešen je, če pravilno izpelje vožnjo čez vsaj pet ovir, ne da bi stopil s kolesa ali podrl oviro.

Učenec uspešno opravi **vožnjo na poligonu**, če zbere skupaj manj kot 25 odstotkov negativnih točk (izhodišče so posamezni elementi na poligonu) in če brez napake prevozi 50 odstotkov ovir, med njimi morajo biti ustavitev, prenos predmeta in neenakomerni slalom.

**Praktični del** kolesarskega izpita v javnem prometu poteka v neposredni bližini šole po trasi, na kateri je potekalo usposabljanje. Učenec mora pri praktičnem delu kolesarskega izpita samostojno opraviti vožnjo v cestnem prometu.

Učenec uspešno opravi praktično vožnjo kolesa v prometu, če zbere skupaj manj kot 25 odstotkov negativnih točk (izhodišče so posamezni elementi na trasi) in če naredi hujše napake (neupoštevanje ključne prometne signalizacije za varnost, odvzem prednosti, napačno razvrščanje, izsiljevanje, neustrezno nakazovanje smeri itd.).

Za vrednotenje vožnje v cestnem prometu izvajalec pripravi ocenjevalni list, ki je prilagojen prometnim razmeram na trasi, na kateri sta potekala usposabljanje in kolesarski izpit, in je v pomoč ocenjevalcem na kolesarskem izpitu.

Učenec **uspešno opravi kolesarski izpit**, ko je v skladu s kriteriji (glej prilogo) uspešno opravil teoretični del, praktično vožnjo kolesa na poligonu in praktično vožnjo s kolesom na javnih prometnih površinah.

Ko učenec uspešno opravi kolesarski izpit, prejme kolesarsko izkaznico kot dokazilo, da je usposobljen za samostojno vožnjo kolesa. Kolesarska izkaznica je dokument, ki ga mora imeti učenec pri samostojni vožnji kolesa vedno pri sebi.

# 5 PRILAGODITVE ZA UČENCE S POSEBNIMI POTREBAMI

Za učence s posebnimi potrebami, ki so usmerjeni v izobraževalni program osnovne šole s prilagojenim izvajanjem in dodatno strokovno pomočjo ter v prilagojene programe, velja prilagojeno izvajanje usposabljanja za vožnjo kolesa in kolesarskega izpita.

V skladu z zakonom je treba izvajati usposabljanje za vožnjo kolesa in kolesarski izpit za učence s posebnimi potrebami prilagojeno glede na njihove primanjkljaje, ovire oziroma motnje.

Gibalno ovirani učenci lahko opravljajo usposabljanje za vožnjo kolesa in kolesarski izpit s prilagojenim kolesom, triciklom ali drugim prometnim sredstvom, ki ga uporabljajo za premagovanje razdalj in samostojno gibanje.

Če strokovna skupina skupaj z učencem in njegovimi starši ugotovi, da je pri samostojni vožnji kolesa v cestnem prometu zaradi primanjkljajev, ovir oziroma motenj ogrožena njegova varnost in varnost drugih udeležencev v prometu, **učenec ne sme samostojno sodelovati v cestnem prometu in ne pridobi kolesarske izkaznice.**

Organizacija in izvedba usposabljanja za vožnjo kolesa in kolesarskega izpita ter prilagojeno izvajanje se podrobneje opredelijo v **individualiziranem programu**, ki ga za učenca s posebnimi potrebami sestavi strokovna skupina na šoli.

# 6 ORGANIZACIJA USPOSABLJANJA ZA VOŽNJO KOLESA IN KOLESARSKEGA IZPITA

Teoretično usposabljanje za vožnjo kolesa se izvaja pri rednem pouku, skladno z učnimi cilji predmetov, praktično usposabljanje na poligonu se izvaja na dnevih dejavnosti, vožnja v cestnem prometu pa se izvaja kot posebna dejavnost. Usposabljanje za vožnjo kolesa in kolesarski izpit se načrtujeta v letnem delovnem načrtu šole in se v skladu z načrtovanim tudi izvajata.

Šola seznani starše s konceptom usposabljanja za vožnjo kolesa in s potekom kolesarskega izpita ter pridobi pisno soglasje staršev oziroma skrbnikov.

Pri usposabljanju za vožnjo kolesa in kolesarskem izpitu lahko sodelujejo tudi drugi deležniki.

# 7 IZVAJALCI

Teoretično usposabljanje za vožnjo kolesa in praktično usposabljanje na poligonu izvaja učitelj, ki poučuje v razredu.

Usposabljanje učencev za vožnjo kolesa (vožnjo v cestnem prometu) in kolesarski izpit izvaja učitelj v osnovni šoli, ki je uspešno opravil izobraževanje za izvajalce programa po katalogu.

# 8 MATERIALNI POGOJI

Učenci potrebujejo za praktično usposabljanje za vožnjo kolesa in kolesarski izpit primerno varna kolesa ter zaščitne kolesarske čelade. Osnovne pogoje za izvajanje usposabljanja in kolesarski izpit zagotovijo šola in starši.

Teoretično usposabljanje in teoretični del kolesarskega izpita se izvaja v učilnici. Potrebni sta standardna računalniška oprema in spletna povezava.

Praktično usposabljanje in praktični del kolesarskega izpita se izvajata na neprometnih površinah in v javnem prometu. Potrebna je oprema za postavitev spretnostnega in prometnega poligona. Pri praktični vožnji v prometu so učenci označeni z odsevnimi telovniki, da so bolj opazni.

Strokovna gradiva so dostopna tudi v spletni učilnici Kolesar na spletišču skupnost.sio.si. Učitelj lahko uporabi tudi druga ustrezna strokovna gradiva.

# PRILOGA

**KRITERIJI USPEŠNOSTI NA KOLESARSKEM IZPITU**

1. **TEORETIČNI DEL**

* Ko doseže najmanj 75 odstotkov možnih točk in ko so pravilno rešene vse naloge, ki so ocenjene z dvema točkama.

1. **PRAKTIČNI DEL: VOŽNJA NA POLIGONU (spretnostni, prometni)**

Kazenske točke (10 točk):

* za vsak dotik tal z nogo,
* za vsak dotik mejne črte poligona ali črte v oviri s kolesom – za vsako kolo posebej,
* za vsak premaknjen ali podrt kegelj, deščico, palico ali ploščo,
* za vsako kolo, s katerim zapelje zunaj ovire,
* za ne podrto prvo palico v končni oviri ali podrto zadnjo palico v končni oviri,
* za podrto celotno oviro,
* če podre oviro, ki jo sploh ne vozi (pri kroženju na poligonu),
* za vsako neprevoženo oviro.

Kriterij uspešnosti pomeni brez napake prevoziti 50 odstotkov ovir, med njimi morajo biti ustavitev, prenos predmeta in neenakomerni slalom.

1. **PRAKTIČNI DEL: VOŽNJA V JAVNEM CESTNEM PROMETU**

Kazenske točke (10 točk):

* **tehnika vožnje:**
* ne preveri ustreznosti kolesa,
* nezanesljiv vstop na kolo, sestop s kolesa,
* nezanesljiva vožnja z eno roko,
* nezanesljiva vožnja naravnost,
* nezanesljivo ustavljanje;
* **vožnja po cesti:**
* izsiljevanje prednosti pri vključevanju v promet,
* prevelik lok pri zavijanju na prednostno cesto,
* prevelika oddaljenost kolesa od roba vozišča,
* nepravilna raba kolesarske steze, začetek, vožnja po njej in konec,
* nepravilna vožnja preko prehoda ceste čez železniško progo;
* **zavijanje v desno:**
* opustitev nakazovanja spremembe smeri z roko;
* **zavijanje v levo:**
* opustitev pogleda nazaj pred razvrščanjem za zavijanje v levo,
* opustitev nakazovanja spremembe smeri z roko,
* nepravilna razvrstitev za zavijanje levo,
* nepravilen lok pri zavijanju;
* **vožnja mimo:**
* opustitev pogleda nazaj pred vožnjo mimo,
* oviranje prometa z nasprotne smeri,
* nepravilno zavijanje desno po vožnji mimo;
* **pešci:**
* oviranje pešcev na prehodu za pešce;
* **križišče:**
* neupoštevanje znaka USTAVI,
* neupoštevanje prednosti,
* nepravilna vožnja po krožnem križišču.

Kriterij uspešnosti pomeni, da učenec uspešno opravi praktično vožnjo s kolesom v prometu, ko ne zbere skupaj več kot 25 odstotkov negativnih točk in ne naredi hujše napake (neupoštevanje ključne prometne signalizacije za varnost, odvzem prednosti, napačno razvrščanje, izsiljevanje, neustrezno nakazovanje smeri itd.).